המאזין עופר (50) שוחח עם פרופסור רפי קרסו בתוכניתו ב־103fm וסיפר כי מזה כמה שבועות שהוא מרגיש שהיד השמאלית שלו - היד החזקה, נחלשת. "נקבעו לי בדיקות אי.אמ.ג'י, ואמ.אר.איי צווארי לעוד שלושה שבועות, אבל בינתיים אני נלחץ שמא זמן ההמתנה יכול להחמיר את המצב". בשביל להפיג מעט את המתח הלך למטפל אלטרנטיבי שהציע לו להתאמן עם משקולות, ואף ערך תרגילים ומניפולציות שיקלו על האזור הכואב.
"אם המניפולציות עדינות אז בסדר, אבל שלא יהיו אגרסיביות מדי", הזהיר קרסו. לדבריו, מוטב לו ימתין המאזין בסבלנות עד לבדיקות וזאת מכיוון שיש מקרים רפואיים שבהם אם הכירופרקטיקה חזקה - היא יכולה לגרות את העצב ולהחמיר את המצב. "בנוגע למשקולות - אל תרים יותר מקילו וחצי.
"דיסק צווארי באזור מסוים יכול לגרום לחולשה מוטורית של היד. לפעמים זה מופיע עם כאב ולפעמים בלי, ולעתים יש נזק בחוט השדרה כך שחייבים לבדוק".
ולאחר שייבדק - האם יש סיבה לדאגה, או שמדובר בעניין הפיך? לפי קרסו, תלוי מה הסיבה שהובילה לחולשה בשריר. "אם יש לחץ על השורש של העצב, הזרקה מקומית של קורטיזון או ניתוח קטן יוכל לעזור". והרי ידוע שזמני ההמתנה לבדיקת אמ.אר.איי. הם ארוכים למדי כך שמזל, אם כן, שהתור שנקבע למאזין הוא קרוב יחסית - מה שמפחית את הסיכון לכך שהמצב יחמיר. "בינתיים לא הייתי רוצה שיעשו לך מניפולציות או תרגילים. חכה לבדיקה", סיכם קרסו.
נסיים מלאי תקווה לכך שהתורים לבדיקות בקופות החולים יתקצרו באופן משמעותי.